Anno Domini millesimo trecentesimo tricesimo primo statuta sunt haec apud Cistercium tempore Capituli generalis. 1.  In primis, licet Omnipotentem Deum in sanctis suis omnes viri catholici religiosi, praesertim divinis laudibus iugiter mancipati, congruis honoribus venerari teneantur, decet praecipue ut illum praeclarae religionis Cisterciensis beatissimum Bernardum doctorem praecipuum et patronum, per cuius sanctitatis providentiam universalis Ecclesia, potissime dictus Ordo ipsius doctrinis et miraculis illuminatur mirifice et ubique terrarum magnifice ampliori solemniori reverentia veneremur. Idcirco Capitulum generale ordinat et diffinit quod ob ipsius beati Bernardi reverentiam et honorem, festum ipsius solemnius et celeberrime de cetero veneretur per Ordinem universum ; ita sane quod conversi Ordinis universi ipsa die nullatenus laborabunt. 2.  Item, ordinat generale Capitulum et diffinit quod in singulis domibus, ubi sunt quadraginta monachi, sit lector in grammaticalibus et logicalibus pro iuvenibus instruendis. Ubi autem non habetur monachorum numerus supradictus, vel sit lector, vel mittant ad monasterium ubi habentur lectores cum decem libris parisiensibus pro quolibet scolare. Abbates vero ad quos mittentur, recepta prius pecunia supradicta, eos tenebuntur recipere, non aliter, et eisdem de victualibus solummodo providere. Quicumque autem abbas statutum praedictum modo et forma praedictis neglexerit observare, per totum illud tempus extra stallum suum maneat, donec illud integre per ipsum fuerit adimpletum. Studentes vero in domibus propriis vel etiam alienis, horas canonicas frequentabunt, exceptis sexta et nona, et etiam tertia, nisi in temporibus Adventus Domini et Quadragesimae, in quibus omnes, dictae horae tertiae vult Capitulum generale interesse. Ordinat etiam dictum Capitulum quod abbates tenentes scolares de domibus alienis non tenentur aliud ministrare aliquibus nuntiis ad dictos scolares vel aliis personis extraneis ad abbatias venientibus ratione scolarium praedictorum. 3.  Item, ut scolares possint melius vacare scientiae salutari, inhibet generale Capitulum ne aliquis in studiis solemniis vel etiam in domibus Ordinis quibuscumque intra vel extra iura civilia vel canonica praesumant legere vel audire, et ut hoc melius observetur, praecipit dictum Capitulum omnibus rectoribus studiorum, in virtute sanctae obedientiae, quod volentes contra istam salubrem ordinationem facere, nullatenus admittant, et si admissi fuerint ipsos remittant ad domos proprias indilate. Quilibet tamen per se in studio studere poterit dicta iura. 4.  Item, ad tollendas expensas superfluas, ordinat Capitulum generale quod legentes Bibliam et cursores, die qua incipiunt, comedant in conventu, nec aliquid nisi vinum solummodo si velint audeant conventui ministrare. 5.  Item, ut amoveatur ambitio plurimorum, inhibet Capitulum generale ne aliquis cursor alium antecedere aut praeoccupare audeat vel praesumat, sed ex ordine quo legunt cursus ad lecturam sententiarum, supposita sufficientia, ordinentur, et istud ad licentiandum baccalaureos observetur, nec aliquis cursus vel baccalaureus praesumat sibi gradum vel sermones per preces vel alias procurare, sed sicut decet monachum expectet humiliter quod superiores de ipsis ordinent, secundum quod sibi melius videbitur expedire. Qui autem contrarium fecerit, in studio gradum non habeat altiorem et cum hoc de studio expellatur. 6.  Item, ut ferventiori dilectione et ampliori devotione ad nostrum Ordinem de cetero convolentes divinis laudibus occupentur, Capitulum generale ordinat et diffinit quod novitii recepti et in perpetuum recepturi, in cappa absque benedictione maneant quousque ex integro psalterium cordetenus sciverint, prout decet. Illi vero iam professi qui dictum psalterium nec consuetum servitium nesciunt integre, claustrum de cetero exire seu administrationem quamcumque nullatenus permittantur exercere donec praemissa sciverint competenter. 7.  Item, diffinitione anno praeterito edita super summis contributionum tradendis bursario Cistercii in suo robore duratura, generale Capitulum sententiam latam contra illos qui dictas summas praedicto bursario minime tradiderint, misericorditer suspendit usque ad sequens Capitulum generale, ita quod illi qui praedictas summas praedicto bursario infra annum tradere neglexerint, in eamdem sententiam inciderint ipso facto. 8.  Item, diffinitionem editam anno M.CCC.XXIX contra illos qui emissos extra remota monasteria ultra triduum retinere praesumunt, generale Capitulum modificat et declarat quod poenam in eadem diffinitione sitam, solummodo incurrant illi qui hoc facere praesumant malitiose de cetero seu alias fraudulenter. 9.  Item, cum pluries fuerit per generale Capitulum alias sub poenis excommunicationis et depositionis salubriter ordinatum ac etiam diffinitum, licet minime observatum, contra personas Ordinis quae carnes extra septa monasteriorum in sui et Ordinis opprobrium et scandalum plurimorum comedere non verentur, ipso facto sententiam excommunicationis incurrendo, generale Capitulum tantae temeritatis ad praesumptionis inobedientiam nolens impunitam ulterius conniventibus oculis pertransire, patribus abbatibus et eorum commissariis ac visitatoribus universis, in virtute sanctae obedientiae, sub poena excommunicationis, praecipit et committit quatinus de cetero in singulis suis visitationibus super hoc inquirant diligentia qua poterunt veritatem, et super hoc scrutinium faciant per iuramenta singulorum, secundum rigorem Ordinis culpabiles puniendo qualescumque ; abbatesque, si quos invenerint culpabiles huiusmodi transgressores citent nihilominus ad Capitulum generale. Qui quidem patres abbates et eorum commissarii ac visitatores quamdiu adimplere distulerint, vel facere neglexerint, ingressum ecclesiae sibi noverint interdictum. 10.  Item, ut vanae ac superfluae curiositates quae humilitatem Ordinis dehonestant, in equorum, vasorum argenteorum, aliorumque ornamentorum multitudine, in universis personis Ordinis quantum est rationabile et possibile valeant resecari patribus abbatibus et ipsorum visitatoribus seu ipsorum commissariis, in virtute sanctae obedientiae, praecipitur et committitur quatinus diffinitionem anno [M. CCC.] XVII super hoc editam diligenter *advertentes* ipsam faciant inviolabiliter observari et in pompis irrationabiliter et notabiliter excedentes corrigant et puniant auctoritate Capituli generalis. 11.  Item, moderata contributio pro negotiis Ordinis domino Cistercii et quatuor primis, adiunctis quos voluerint abbatibus, ordinanda, poenas et terminos statuendo, committitur in plenaria Ordinis potestate. 12.  Item, cum diffinitio olim edita, scilicet quod quilibet monachus et conversus teneatur ad minus semel in anno abbati proprio omnia peccata sua fideliter et integraliter confiteri, possit esse pluribus ipsam minus bene intelligentibus occasio scandali et ruinae, praedictum periculum volens generale Capitulum salubriter praecavere praefatam diffinitionem declarat supplendo quod deficit in hunc modum, videlicet quod totiens quotiens monachus vel conversus commiserit vel inciderit in aliquem casum per abbatem proprium reservatum, totiens et praecipue antequam sacrosanctum corpus dominicum recipiat, confiteatur abbati suo, vel cui ipse abbas commiserit vices suas ut certius et clarius cuilibet de suae saluti animae sit provisum ad finem ut quilibet confessor Ordinis nostri sciat super quibus peccatis habeat potestatem, praecipiendo in virtute sanctae obedientiae praedictum Capitulum ordinat et diffinit quod omnes et singuli abbates Ordinis universi quam citius poterunt omnes casus quos retinent distincte secundum suas species vel saltem in scriptis redigant confessoribus per ipsos abbates constitutis notificent et copiam faciant ne aliquis per ignorantiam se valeat excusare. Et quia nullus debet ponere falcem in messem alienam, praecipit generale Capitulum sub poena excommunicationis latae sententiae omnibus et singulis confessoribus nostri Ordinis quatinus nullum monachum vel conversum absolvere simpliciter vel conditionaliter praesumat, praeterquam in mortis articulo de praedictis per abbatem proprium reservatis vel de aliquo eorumdem, cum talis absolutio nullius sit efficaciae aut valoris, imo sit absolventi et absoluto periculosa plurimum et damnosa. 13.  Item, cum bona spiritualia sint cum tanto moderamine concedenda quo devotis offerantur ut eo amplius appetant et indevotis subtrahantur ne vilescent, idcirco generale Capitulum inhibet abbatibus Ordinis universi quod nullus ultra duo suffragia et in Capitulo praesens audeat obtinere. 14.  Item, attendens generale Capitulum malitiam et fraudem ac negligentiam abbatum remanentium a Capitulo generali, statuit, ordinat et diffinit quod statutis in Carta caritatis et diffinitionibus et specialiter anno praeterito editis in suo robore permanentibus, addit generale Capitulum quod abbates qui de cetero remanserint a dicto generali Capitulo et se legitime non excusaverunt, eo ipso statuto et diffinitionibus olim editis, habens dictum Capitulum pro monitione legitima excommunicat in hiis scriptis, et nullus abbas excusationem alicuius audeat praesentare, qui excusationem non audierit vel habuerit, et ille qui talem praesentat excusationem, si requisitus fuerit, teneatur in praesentia Diffinitorum iurare se scire excusationem quam praesentat esse legitimam. Patres vero abbates et visitatores in suis visitationibus diligenter inquirere teneantur utrum abbates iusta causa remanserint, et si aliquem remansisse repererit, nisi fidem faciat quod Capitulum generale eum habuerit excusatum ipsum denuntiat excommunicatum auctoritate Capituli generalis. Et patres abbates vel visitatores si fictitie negligenter vel malitiose excusaverint aliquem, vel excusationem fictitiam vel malitiosam Capitulo scienter praesentaverint, eadem sententia se noverint innodatos auctoritate Capituli generalis. Insuper dictum Capitulum praecipit, ordinat et diffinit quod praesens diffinitio in nostri Ordinis monasteriis prima die visitationis cum *Forma visitationis* in capitulo recitetur ; cantor vero vel eius vices gerens qui in recitando dictam diffinitionem negligens fuerit, ab officio deponatur et nullum aliud officium exsequatur absque licentia Capituli generalis. 15.  Item, reformatio monasteriorum generationis Claraevallis in Italia, Apulia et Calabria committitur domino Claraevallis per se vel per alium, monasteriis exceptis anno praeterito reformatis per commissarios Capituli, in plenaria Ordinis potestate. 16.  Item, quia abbas Fossae novae citatus ad Capitulum non venit, nec se legitime excusavit, generale Capitulum ordinat et diffinit quod infra quindenam postquam ad ipsius notitiam devenerit, per tres dies in proprio monasterio uni eorum in pane et aqua poenitentiam agat levis culpae, et nihilominus ipsum citat ad proximum sequens Capitulum generale, ad quod si non venerit, sit depositus ipso facto. 